
RAPORT

asupra propunerii legislative privind organizarea şi 

funcţionarea Serviciului Român de Informaţii   
1. În conformitate cu prevederile art. 89 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere, în procedură obişnuită, cu propunerea legislativă privind organizarea şi funcţionarea Serviciului Român de Informaţii, trimisă cu adresa nr. Pl-x 284 din               19 iulie 2005 şi înregistrată sub nr.32/396 din 19 iulie 2005.
Consiliul Legislativ, cu nr. 987/18.07.2005, a avizat favorabil această propunere legislativă.
Comisia juridică, de disciplină şi imunităţi, cu nr. 31/594 din 31.08.2005 a avizat favorabil această propunere legislativă.
Comisia pentru muncă şi protecţie socială, cu nr. 27/219 din 8 septembrie 2005 a avizat favorabil această propunere legislativă.

Guvernul, prin punctul său de vedere trimis cu nr. 2027/2005, nu susţine adoptarea propunerii legislative în forma prezentată de iniţiatori.
Consiliul Suprem de Apărare a Ţării, prin punctul său de vedere solicitat de comisie şi trimis cu nr. DSN 1/972 din 01.09.2005, nu susţine adoptarea acestei propuneri legislative. 

Propunerea legislativă are ca obiect de reglementare o nouă organizare şi funcţionare a Serviciului Român de Informaţii ca autoritate administrativă, autonomă, componentă a comunităţii de informaţii, specializată în culegerea informaţiilor de pe teritoriul ţării ce privesc ameninţări la adresa securităţii naţionale.
Membrii Comisiei au hotărât să propună plenului Camerei Deputaţilor respingererea acestei iniţiative legislative, ca o consecinţă logică a respingerii propunerii legislative privind comunitatea de informaţii pentru securitatea naţională a României, propunere în baza căreia a fost gândită organizarea şi funcţionarea Serviciului Român de Informaţii, ca o componentă a comunităţii de informaţii, aşa cum a fost definită de iniţiatori. De asemenea, propunerea legislativă prezintă o serie de deficienţe formale şi de fond, cum ar fi suprapunerea unor competenţe ale acestui serviciu, peste unele competenţe ale Poliţiei şi Jandarmeriei, fapt care duce la concluzia că este necesară o abordare comună şi unitară asupra întregului domeniu al securităţii naţionale.  
2. Propunerea legislativă face parte din categoria legilor organice, potrivit prevederilor  art. 117 alin. (3) şi art. 118 din Constituţia României, republicată.
3. La dezbaterea propunerii legislative au participat în calitate de invitaţi, în conformitate cu prevederile art. 51 şi 52 din Regulamentul Camerei Deputaţilor, domnul colonel Ţuţui Ionică şi doamna căpitan Panainte Coralia, consilieri juridici în cadrul Serviciului Român de Informaţii şi domnul deputat Stan Ion, unul dintre iniţiatorii propunerii legislative.
4. La lucrări au fost prezenţi 19 deputaţi din totalul de 23 membri ai comisiei. 

    Raportul Comisiei a fost adoptat cu 10 voturi pentru respingere, 8 voturi împotriva respingerii şi o abţinere din voturile celor prezenţi.
5. Potrivit prevederilor art. 75 din Constituţia României, republicată, şi ale       art. 86 din Regulamentul Camerei Deputaţilor, Camera Deputaţilor este prima Cameră sesizată.

În urma dezbaterii, în şedinţa din 29 septembrie 2005, Comisia propune respingerea propunerii legislative privind organizarea şi funcţionarea Serviciului Român de Informaţii.
Preşedinte,

Mihai Stănişoară 
Red.consultant. Roxana Rus

Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra propunerii legislative privind organizarea şi funcţionarea Serviciului Român de Informaţii, trimis cu adresa             nr. Pl-x. 284 din 19 iulie 2005 şi înregistrată sub nr.32/396 din 19 iulie 2005.

În raport de obiectul şi conţinutul său, proiectul de lege face parte din categoria legilor organice.

Preşedinte,

Mihai Stănişoară

